“คลัง”จ่อสรุปเกณฑ์กำกับซื้อขาย ICO ภายในเดือนนี้ หลังหารือ 4 หน่วยงานภาครัฐฯ
“คลัง” จ่อสรุปเกณฑ์กำกับซื้อขาย ICO ภายในเดือนนี้ หลังหารือ 4 หน่วยงานภาครัฐฯ
1 ก.พ. 2561

นายสมชัย สัจจพงษ์ ปลัดกระทรวงการคลัง เปิดเผยว่า คณะทำงานเพื่อสรุปหาแนวทางการกำกับดูแลการซื้อสกุลเงินดิจัทัล ประกอบด้วย กระทรวงการคลัง ธนาคารแห่งประเทศไทย (ธปท.) สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และสำนักงานคณะกรรมการป้องกันและปราบปรามการทุจริตแห่งชาติ (ปปง.)
โดยคาดว่าจะสรุปแนวทางการกำกับดูแลการซื้อสกุลเงินดิจัทัลให้ได้ภายใน 1 เดือนหรือภายในก.พ.นี้ ซึ่งที่ผ่านมาทาง ธปท. ได้ศึกษาเรื่องนี้มามากแล้วแต่ยังไม่ได้มีการเปิดเผยออกไป ซึ่งหน่วยงานต่าง ๆ ทั้งกระทรวงการคลัง ก.ล.ต. และ ปปง. ก็จะเข้าไปให้ความเห็นเพิ่มเติมจากการศึกษาของ ธปท. เพื่อได้ข้อสรุปการกำกับดูแลการซื้อขายสกุลเงินดิจิทัลให้รอบด้านมากที้สุด
ส่วนกรณี บมจ.เจ เวนเวอร์ส (JVC) ในกลุ่ม บมจ.เจมาร์ท (JMART) มีการระดมทุนเงินในรูปแบบดิจิทัล เป็นหน้าที่ของ ก.ล.ต. ที่จะต้องเข้าไปติดตามดูแลเพื่อให้แน่ใจว่าการดำเนินการดังกล่าวไม่ได้เป็นการหลอกลวงประชาชน ซึ่งตอนนี้ ก.ล.ต. อยู่ระหว่างการทำประชาพิจารณ์ แนวทางการกำกับดูแลการซื้อขายสกุลเงินดิจิทัล (ICO)
“ที่ผ่านมา กระทรวงการคลังได้ออกมาเตือนตลอดว่าการซื้อขายสกุลเงินดิจิทัลไม่มีกฎหมายรองรับและมีความเสี่ยงสูง เช่น การซื้อขายสกุลเงินดิจิทัลบิทคอยน์ที่ราคาตลาดตกลงมาอย่างมาก และบางประเทศก็ห้ามซื้อขายเพราะผิดกฎหมาย” นายสมชัย กล่าว
 